ผู้ประกอบการส่วนใหญ่ หวั่นธุรกิจยังไม่ฟื้นตัว
เศรษฐกิจไทยยังมีความไม่แน่นอนสูง และกำลังซื้อในประเทศเป็นข้อจำกัดหลักในการดำเนินธุรกิจ
2 มี.ค. 2564

ธนาคารแห่งประเทศไทย (ธปท.) เปิดเผยดัชนีความเชื่อมั่นทางธุรกิจเดือนกุมภาพันธ์ 2564 เพิ่มขึ้นมาอยู่ที่ระดับ 45.6 ตามการเพิ่มขึ้นในเกือบทุกองค์ประกอบ โดยเฉพาะความเชื่อมั่นของผู้ประกอบการในภาคการผลิต
ในอีก 3 เดือนข้างหน้า ดัชนีฯ ปรับขึ้นมาอยู่เหนือระดับ 50 ได้อีกครั้ง ตามความเชื่อมั่นที่ดีขึ้นทั้งในภาคการผลิตและภาคที่มิใช่การผลิต อย่างไรก็ตาม ดัชนีฯ ของภาคที่มิใช่การผลิตในเกือบทุกธุรกิจยังคงอยู่ต่ำกว่า 50 สะท้อนความกังวลของผู้ประกอบการส่วนใหญ่ว่าธุรกิจจะยังไม่ฟื้นตัว
สำหรับดัชนีความเชื่อมั่นด้านอื่นๆ ดัชนีความเชื่อมั่นด้านสภาพคล่องทั้งปัจจุบันและ 3 เดือนข้างหน้าทรงตัวจากเดือนก่อน สะท้อนว่าธุรกิจที่สภาพคล่องตึงตัวมีสัดส่วนใกล้เคียงเดิม
แม้ว่าผู้ประกอบการจะคลายความกังวลเกี่ยวกับการแพร่ระบาดของ COVID-19 ระลอกใหม่ลงบ้างแล้ว หลังภาครัฐผ่อนคลายมาตรการและปรับโซนพื้นที่ควบคุมใหม่ แต่ยังคงเห็นว่าความไม่แน่นอนของภาวะเศรษฐกิจและกำลังซื้อในประเทศเป็นข้อจำกัดหลักในการดำเนินธุรกิจ สำหรับคาดการณ์อัตราเงินเฟ้อในอีก 12 เดือนข้างหน้าเพิ่มขึ้นเล็กน้อยจากเดือนก่อนมาอยู่ที่ 1.5% ตามราคาน้ามันที่สูงขึ้น